google/wiki40b huggingface dataset:
Ribinis asmenybės sutrikimas

Ribinis asmenybės sutrikimas – asmenybės sutrikimas, pasireiškiantis nuotaikos nestabilumu ir prastu savęs vertinimu. Žmonės su šiuo sutrikimu linkę į pastovius nuotaikos svyravimus ir pykčio protrūkius. Jie dažnai pyktį kaupia savyje, dėl to žaloja savo kūną. Neretai grasina savižudybe ar bando nusižudyti. Mąsto juodai – baltai, įsivelia į intensyvius, konfliktiškus santykius. Greiti supykti, kuomet kas nors neatitinka jų lūkesčių. Ribinis asmenybės sutrikimas taip pavadintas, kadangi manyta, jog jis yra psichozės riba.

Gydymas

Sutrikimas gan dažnas, paveikiantis 2% suaugusiųjų. Moterys kenčia nuo šio sutrikimo daug dažniau nei vyrai. Beveik 20% psichiatrinių hospitalizacijų vyksta dėl ribinio asmenybės sutrikimo. Gydomi pacientai neretai sugeba dalinai pagerinti padėtį. Gydoma mokant tinkamai reikšti jausmus, atsisakyti destruktyvaus elgesio, medituojant, jei reikia, padedant atsikratyti žalingų įpročių.
Mažeikių rajono taryba 1990–1995 m.

Mažeikių rajono taryba – Mažeikių rajono savivaldybės atstovaujamoji institucija, išrinkta 1990 m. kovo 24 d., pakartotinis balsavimas (II turas) – balandžio 7 d., tačiau kai kuriose rinkimų apygardose rinkimai neįvyko. Pilnas pavadinimas – Mažeikių rajono Liaudies deputatų taryba, nuo 1990 m. balandžio mėn. Mažeikių rajono taryba.

Teisinis pagrindas

Vietos savivaldos pagrindų įstatymu, priimtu 1990 m. vasario 12 d., savivaldybės suskirstytos į žemesniosios pakopos savivaldybes – apylinkės, gyvenvietės (valsčiai), rajono (apskrities) miestai ir aukštesniosios pakopos savivaldybes – rajonai, apskritys, respublikos miestai. Mažeikių rajonui priskirtas aukštesniosios pakopos savivaldybės statusas. Savivaldybių teises kiek suvaržė 1993 m. spalio 12 d. Seimo priimtos įstatymo pataisos.
Rinkimai, vadovaujantis Lietuvos TRS Aukščiausiosios Tarybos 1989 m. gruodžio 7 d. priimtu „Lietuvos Tarybų Socialistinės Respublikos Vietinių liaudies deputatų tarybų rinkimų įstatymu“ vyko pagal mažoritarinę sistemą. Kandidatus kelti galėjo renkamos tarybos teritorijoje esančių visuomeninių, politinių organizacijų, visuomeninių judėjimų rajonų ir miestų organai, taip pat ne mažiau, kaip 50 darbo ar gyvenamosios vietos piliečių susirinkimas. Tai buvo pirmieji laisvi ir demokratiški rinkimai po 1925 m. savivaldybių tarybų rinkimų.
Electro Velvet

Biografija

Bianca Nicholas iš Kento 2014 metais pasirodė Jungtinės Karalystės muzikinio projekto „The Voice“ aklosiose perklausose, tačiau teisėjų palankumo pelnyti nepavyko. Jai yra tekusi garbė pasirodyti prieš šalies princą Viljamą, o debiutinis atlikėjos singlas „Hold On To Your Dreams“ buvo šimto populiariausių šalies kūrinių sąraše. Bianca taip pat atliko smulkų vaidmenį 1999 metų filme „Sleepy Hollow“ su Džoniu Depu. Atlikėja kenčia nuo cistinės fibrozės.
Iš Hartfordšyro kilęs Alex Larke dirba pradinės mokyklos mokytoju, taip pat atlieka Mick Jagger partiją viename iš didžiausių pasaulyje grupės „Rolling Stone“ tribute pasirodymų.
Jungtinės Karalystės nacionalinis transliuotojas BBC uždaru būdu savo atstovais 2015 m. „Eurovizijoje“ pasirinko duetą „Electro Velvet“, kurie pristatė dainą „Still in Love with You“.
Darbas šauliui

Turinys

Pasibaigus Pilietiniam karui, Metas Vyveris sužino, kad jo motina mirė, o jų ferma turi kitą šeimininką. Mėginant su šiuo išsiaiškinti, kyla ginčas ir Metas dvikovoje nužudo varžovą. Mietelio gyventojai, norėdami bet kokiomis priemonėmis atsikratyti Metu, nusamdo šaulį, kad šis jį nužudytų. Darbo už 500 dolerių sutinka imtis Žiulis Gaspardas d‘Estainas, iš Naujojo Orleano kilęs šaulys, turintis savyje ir juodaodžių kraujo.
Nepasisant sutarties, Žiulis neskuba imtis užsakymo vykdymo, prieš tai neišsiaiškinęs, kodėl Metas kovojo Pietiečių pusėje. Galiausiai netekęs kantrybės, įtakingiausias miestelio žmogus Semas Briusteris nusprendžia kreiptis į Metą, kad šis atsikratytų jam nužudyti nusamdytu šauliu...
Hammerfell

Hammerfell – provincija Tamriel žemyno vakaruose, kurios teritorijoje vyksta The Elder Scrolls serijos žaidimų veiksmas. Ji ribojasi su Skyrim, Cyrodiil ir High Rock provincijomis. Didžiausią teritoriją provincijoje užima Alik’r dykuma. Hammerfell apgyvendinta redgardų rasės atstovais, kurie emigravo iš paskendusio Yokuda žemyno.

Istorija

Tikrasis Hammerfell provincijos pavadinimas yra Volenfell, jį pirmosios eros metu sugalvojo dwemer rasės gentis Rourken. Pasakojama, kad galingas Rourken genties lyderis metė savo kūjį Volendrung ir šis parodė provincijos ribas. Provinciją Hammerfell vardu pavadino iš Yokuda žemyno atvykę redgardai.
Pirmosios eros laikotarpiu Hammerfell provincijoje paslaptingai išnyko dwemer gentys ir provincija tapo negyvenama, tačiau neilgam… Yokuda žemyne įvyko baisus potvynis, kuris visiškai paskandino žemyną ir privertė žemyno gyventojus redgardus kraustytis į rytus. Pirmieji buvę Yokuda žemyno gyventojai apsigyveno Herne saloje, bet gyvenimas vertė keliauti toliau. Vėliau redgardai užėmė visą Hammerfell ir pradėjo keliauti į kitas provincijas.
Antrosios eros laikotarpiu Hammerfell provincijoje susikūrė dvi redgardų grupės (Ra Gada ir Na – Totambu), kurios valdė provincijos teritorijas, tačiau vėliau provincijos valdymą perėmė Na – Totambu.
Trečiosios eros 862 m. įvyko žiaurus karas tarp Na – Totambu grupės narių, kurį sustabdė imperatorius Uriel Septim, priskirdamas provinciją savo imperijai.

Geografija

Hammerfell provincijos centre dirvožemis yra nederlingas ir sausas, nes didžiąją dalį teritorijos užima Alik’r dykuma, derlingiausias dirvožemis yra tik provincijos pakrantėse. Pakrantės yra labiausiai apgyvendinta Hammerfell sritis. Provincijos šiaurėje įsitaisę kalnai Dragontail, jų teritorijoje gyvena bretonų, orkų ir redgardų rasės.

Politinė sistema

Hammerfell provincijoje monarchinė politinė sistema. Daugelis redgardų nekenčia šios sistemos ir dėl to jie yra išvaromi iš provincijos.

Turizmas

Hammerfell provincijoje yra nemažai įžymių vietų ir architektūros paminklų, pavyzdžiui, galima pamatyti nykštukų miesto griuvėsius, dykumą ir kalnus, tačiau provincijos gyventojai nemėgsta svetimų ir todėl provincijoje yra pavojinga turistams.
Gaidės Nukryžiuotojo Jėzaus bažnyčia

Istorija

Gaidė 1514 m. paskirta Drūkšių klebonijai. 1726 m. pastatyta medinė koplyčia, per 1794 m. sukilimą gerokai apgriauta. Todėl 1812 m. kanauninko Teofilio Gruževskio buvo atnaujinta. 1849 m. Gaidė priskirta prie Žemaičių vyskupijos.
1883 m. kun. H.Beržanskio rūpesčiu pastatyta nauja medinė bažnyčia. 1900–1908 m. klebonavęs Juozapas Žiogas (1868–1935 m.) nuo 1905 m. kas antrą sekmadienį pamaldas laikė lietuviškai, parapijiečiai pramoko lietuviškų giesmių. Iškėlus J. Žiogą, lietuviškos pamaldos panaikintos. 1925 m. įkurta parapija. 1938 m. kun. Marcelis Slupinskis bažnyčią padidino ir pristatė varpinę.

Architektra

Bažnyčia stačiakampio plano, vienabokštė, su bokšteliu. Šventoriuje yra kapinės. Palaidoti kunigai Ignacy Matutowicz, Hieronimas Beržanskis, Felicjan Michailowski, Danielius Buivys, klierikas Labuckis.
Juozas Maceika

Juozas Maceika (1904 m. gruodžio 16 d. Lazūnai – 1991 m. gruodžio 17 d. Vilnius) – Lietuvos muziejininkas, kultūros veikėjas.

Biografija

1928–1934 m. studijavo Vilniaus universiteto Teologijos fakultete. Dalyvavo Lietuvių mokslo draugijos, Laikinojo Vilniaus lietuvių komiteto, Šv. Kazimiero draugijos veikloje. Nuo 1930 m. dirbo ekskursijų vadovu po Vilnių ir jo apylinkes. 1940–1941 m. ir 1945–1951 m. Vilniuje dirbo mokytoju, 1941–1945 m. – Lietuvos mokslų akademijos centrinėje bibliotekoje (dabar Lietuvos mokslų akademijos biblioteka). 1945–1967 m. – Lietuvos dailės muziejaus bendradarbis, 1960–1967 vyriausiasis fondų saugotojas.

Mokslinė veikla

Parašė informacinių ir istorinių knygų, sudarė ir išleido lietuviškų kalendorių (1937–1940 m.), parengė istorinių apybraižų („Paveikslų galerijos pastatas“, „Vilniaus katedra“; rankraščiai), studijų („Vilniaus lietuvių spaudiniai 1919–1939 metais“, „Lietuvių būklė Lenkijos respublikoje 1936-1938 metais“, „Meno kūriniai buvusioje Vilniaus katedroje iki Didžiojo tėvynės karo“; rankraščiai), sudarė Lietuvos dailės muziejus 1945–1965 m. įsigytų eksponatų katalogą, parašė kraštotyros straipsnių.
Dešrelė

Dešrelė (pranc. saucisse, rus. Сосиска, vok. Wiener Würstchen, Wiener ) – dešros gaminys iš sumaltos virtos mėsos ar jos pakaitalų. Tai nedidelė pagal savo matmenis dešra, tačiau, skirtingai nuo įprastinės dešros, vartojimui tinkama paprastai po nedidelio terminio apdirbimo verdant ar kepant. Trumpa stora dešrelė dar vadinama sardele.

Istorija

Šiuolaikinių dešrelių pradininku laikomas mėsininkas Johanas Laneris (1772-1845),  kuris nuo 1805 m. persikėlė iš Frankfurto į Vieną. Klausimas, kas tikrai yra dešrelių autorius, yra senas ginčas tarp Frankfurto ir Vienos miestų. Frankfurte dešrelės buvo gaminamos nuo viduramžių, bet pirmą kartą Vienos dešrelėse buvo panaudotas jautienos ir kiaulienos mišinys - pagal šį receptą gaminamos šiuolaikinės dešrelės. Jos yra vienas pagrindinių ingredientų vokiškoje virtuvėje.
Buvusioje SSRS masinė dešrelių gamyba pradėta 1936 m. Tuo laiku buvo atidaryta bent 20 naujų mėsos kombinatų Maskvoje, Leningrade, Sverdlovske.

Įvairovė

Įvairių rūšių dešrelės gali žymiai skirtis savo matmenimis, spalva, apvalkalu (natūraliu ar dirbtiniu), paruošimo būdu. Klasikinės dešrelės –  Frankfurto (parūkomos), Miuncheno – (baltos), Vienos (iš kiaulienos ir jautienos, su prieskoniais). Tarp kitų rūšių – dietinės (iš paukštienos), sojų mėsos dešrelės, grilinės (kepimui grilyje), pieniškos (sudėtyje yra nugriebto sauso pieno), medžiotojų (smarkiai rūkytos), su sūriu, sardelės ir kt. Priklausomai nuo rūšies, valgomos virtos ir nevirtos, keptos, troškintos. Supjaustytos gali būti dedamos kaip ingredientai į kitus patiekalus. Su dešrelėmis ruošiami dešrainiai, omletai, Bratwurst, įvairūs užkandžiai.
Lietuviškoje virtuvėje dešrelė plačiai naudojama. Tai nedidelė, plona, paprastai virta dešra. Pasitaiko neteiktina svetimybė sasiska ar sosiska .
Grabavos Kolonija

Istorija

Nuo VIII a. pr. m. e. iki XIX a. šioje teritorijoje gyveno lietuviams artima baltų gentis – jotvingiai. Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. 1975-1998 m. priklausė Suvalkų vaivadijai.
Rytas Kupčinskas

Biografija

1966 m. baigė Kauno 1-ąją vidurinę mokyklą. 1966 m. pradėjo ir 1972 m. baigė studijas Kauno politechnikos institute, įgijo inžinieriaus elektriko (automatika ir telemechanika) kvalifikaciją.
1972–1992 m. Kauno pramoninės statybos projektavimo instituto inžinierius, vyresnysis inžinierius, vadovaujantis inžinierius, I kategorijos inžinierius. Projektavo dispečerinio valdymo ir informacines sistemas komunalinio ūkio, energetikos įmonėms ir gyvenamųjų namų eksploatacijos tarnyboms. 1992–1993 m. Kauno miesto savivaldybės Socialinių reikalų ir sveikatos apsaugos skyriaus Rūpybos poskyrio vyr. inspektorius. 1993–1995 m. Kauno miesto savivaldybės Socialinės rūpybos skyriaus vedėjo pavaduotojas. 2001–2004 m. Vilniaus miesto savivaldybės Žirmūnų seniūnijos seniūnas.
Nuo 1993 m. Tėvynės sąjungos narys, Tarybos narys, 2001–2003 m. Kauno skyrių sueigos Koordinacinės tarybos pirmininkas, nuo 2003 m. Kauno skyrių sueigos tarybos narys.
1990–1995 m. Kauno miesto savivaldybės tarybos deputatas, Socialinės apsaugos ir Savivaldos nuolatinių komisijų narys. 1995–1996 m. Kauno miesto savivaldybės tarybos ir valdybos narys, Miesto ūkio komiteto pirmininkas. 1996–2000 m. Seimo narys, dirbo Socialinių reikalų ir darbo komitete. 2003–2004 m. Kauno miesto savivaldybės tarybos narys, Socialinių reikalų ir darbo komiteto pirmininko pavaduotojas, Kontrolės komiteto narys, Administracinės komisijos pirmininkas. Nuo 2004 m. Seimo narys, Biudžeto ir finansų komiteto narys. Nuo 1996 išrinktas Aleksoto-Vilijampolės rinkimų apygardoje Nr. 12.
Iki 2012m. Lietuvos Sąjūdžio tarybos pirmininkas.
Tėvas Juozas Kupčinskas – gydytojas profesorius, motina Sofija Kupčinskienė – gydytoja stomatologė. Žmona Zita, sūnus Andrius, duktė Rita.
Augustinas Kiesas

Biografija

Užaugo Kurmaičiuose, dirbo tėvų ūkyje. Vengdamas tarnybos okupacinėje sovietų kariuomenėje, po II pasaulinio karo buvo NKVD Kretingos valsčiaus poskyrio stribas, palaikė ryšius su Lietuvos partizanais.
Nuo 1946 m. gruodžio mėn. Lietuvos laisvės armijos Žemaičių apygardos Kardo rinktinės Širvydo kuopos narys, vėliau – kuopos vadas. Kuopa veikė Kretingos vls. teritorijoje, bazavosi – Aukštkalvių miške.
Žuvo su partizanu Juozu Zuberniumi-Ukmergiu, Jonu (g. 1911 m. Sungailų k.) bandydami prasiveržti iš MGB pasienio kariuomenės kareivių, Kretingos valsčiaus milicininkų ir stribų apsuptos žeminės Aukštkalvių miške. Sumaitoti kūnai buvo atvežti ir pamesti MGB Kretingos apskrities būstinės kieme.
Vardas įamžintas Kretingos senosiose kapinėse ir Aukštkalvių miške pastatytuose paminkluose ir stogastulpyje.
Stella Club d'Adjamé

Istorija

Klubas buvo suformuotas 1953 m.
Narsutis Boruta

Biografija

1988 m. baigė Kauno medicinos institutą, gydytojas radiologas. VŠĮ Joniškio ligoninė gydytojas radiologas.
Lietuvos Respublikos liberalų sąjūdžio narys. 2007–2011 m. ir nuo 2011 m. Joniškio rajono savivaldybės tarybos narys. 
Joniškio Rotary klubo narys. Sutuoktinė Violeta, vaikai Augustina, Karolina
Kostas Daunora

Biografija

Gimė neturtingų valstiečių šeimoje. Mokėsi privačiai. Įgijo buhalterio išsilavinimą. Nuo 1915 m. dalyvavo lietuvių visuomeniniame gyvenime. Nepriklausomybės kovų savanoris.
1920 m. balandžio 14–16 d. kandidatavo Steigiamojo Seimo rinkimuose, tačiau išrinktas nebuvo. Atsistatydinus V.Čarneckiui, 1921 m. lapkričio 11 d. – 1922 m. lapkričio 13 d. Steigiamojo Seimo atstovas. Priklausė Lietuvos krikščionių demokratų partijos frakcijai.
Atleisk mums, Viešpatie!

Siužetas

Filmas – alegorija apie Amžinąjį Blogį. Veiksmas vyksta vienoje iš Šiaurės šalių. Karčiamoje išgėrinėjantys valstiečiai vienas kitam pasakoja istorijas apie savo susitikimus su Budeliu.
Mitkėnėlės

Istorija

Minimos 1698 m. XVII–XIX a. priklausė Noliškio dvarui. Po baudžiavos panaikinimo vienkiemį nupirko Ivonis, atsikėlęs nuo Tauragnų. Pokario metais Ivonių šeima buvo išvežta į Sibirą.
Kėdainių Ryto progimnazija

Istorija

Įkurta 1980 m. Kėdainių 5-osios vidurinės mokyklos pavadinimu. 1982 m. išleista pirmoji abiturientų laida. 1986 m. atidarytas abiturientų kiemelis. 1992 m. įkurtas buities ir amatų muziejus. 1993 m. mokykla pavadinta „Ryto“ vardu.
1995 m. sukurta mokyklos vėliava. 1997 m. atidaryta specialioji kurčiųjų-neprigirdinčiųjų klasė, išrinkta pirmoji mokyklos prezidentė Beata Čičkauskaitė. 1998 m. įkurtas mokyklos istorijos muziejus. 1999 m. atidaryta kompiuterių klasė, įrengta treniruoklių salė bei nauja biblioteka-skaitykla. 2000 m. pradėtas ekonomikos pagrindų mokymas pagal Junior Achivement programas. 2001 m. atidarytas informacinis centras, jame dvi skaityklos. 2012 m. rugsėjo 1 d. Kėdainių „Ryto“ vidurinė mokykla reorganizuota į Kėdainių „Ryto“ pagrindinę mokyklą. 2015 m. rugsėjo 1 d. Kėdainių „Ryto“ pagrindinė mokykla reorganizuota į Kėdainių „Ryto“ progimnaziją.
Osovos piliakalnis

Osovos piliakalnis (lenk. Kurhan w Osowe) – moreninė kalva šiaurės rytų Lenkijoje: Palenkės vaivadijos Seinų apskrities Suvalkų valsčiuje, prie Osovos kaimo. Lenkų archeologo Jano Jaskanio vaovaujama ekspedicija 1956 m. nustatė, kad piliakalnyje esančiose vad. Pagonių kapinėse III-V m. e. amžiuose čia buvo laidojami jotvingiai. Mirusiuosius laidojo iš akmenų krautuose pilkapiuose.  Rasti metaliniai ginklai ir kt. gaminiai. Netoliese plyti Akmenio ežeras.
Jugoslavija Eurovizijoje

1961–1991: Jugoslavijos Socialistinė Federacinė Respublika

Jugoslavijos Socialistinė Federacinė Respublika Eurovizijos dainų konkurse debiutavo 1961 metais. Nacionalines pirmines atrankas Jugovizija organizavo Jugoslavijos transliuotojas Yugoslav Radio Television (JRT).
Ši valstybė laimėjo 1989 m. – dainą „Rock Me“ atliko grupė „Riva“. Sekančiais, 1990 metais, Eurovizijos dainų konkursas vyko Zagrebe.

1992: Jugoslavijos Federacinė Respublika

Iširus Jugoslavijos Socialistinei Federacinei Respublikai 1991 metais, buvusios respublikos Kroatija, Slovėnija ir Makedonija paskelbė nepriklausomybę ir todėl pasitraukė iš Jugovizijos, o Serbija ir Juodkalnija susitarė išlaikyti glaudų ryšį. 1992 m. kovo 28 d. šalys, kurios vis dar (bent jau formaliai) sudarė respubliką, dalyvavo 1992 m. Jugovizijoje, kuris vyko Belgrade. Šioje atrankoje dalyvavo ne tik iš Serbijos ir Juodkalnijos, bet taip pat iš Bosnijos ir Hercegovinos atstovai.
Jancasa

Istorija

Jancasa įkurta 1981 m. Miesto pavadinimas kilo iš šuarų kalbos ir reiškia „jonvabalių slėnį“.
La Défense

La Défense – modernus bei didžiausias Europoje verslo centras, užimantis 1,6 km² plotą.

Geografija

La Defense verslo centras yra Prancūzijos Il de Franso regione - Didžiojo Paryžiaus vakarinių komunų - Korbevua pietinėje ir Piuto šiaurinėje dalyse, arba į šiaurės vakarus nuo administracinio Paryžiaus ribos.

Žmonių statistika

Šiame verslo centre turinčiame 3,6 milijonų m² biurų plote kasdien dirba 180 000 darbuotojų. Centre įsikūrę daug pirmaujančių pasaulio korporacijų, o biurus turi beveik 2000 kompanijų. Čia taip pat nuolatos gyvena 25 000 (2006 m.) gyventojų ir 45 000 studentų. Kiekvienais metais verslo centrą aplanko 8 milijonai turistų.

Istorija

La Défense verslo centras pradėtas kurti dar 1958 m. Prieš 50 metų čia stovėjo fabrikai, fermos ir lūšnos. Siekiant atnaujinti vietovę,, buvo įsteigta verslo centro valdymo grupė EPAD. Verslo centras „La Défense“ vardu pavadintas pagal 1883 m. pastatytą statulą „La Défense de Paris“, skirtą per Prancūzijos ir Prūsijos karo metu Paryžių gynusiems kariams atminti. Šis pavadinimas kartais sukelia sumaištį tarp lankytojų, kurie centrą įsivaizduoja kaip karinės paskirties objektą. Paskutinis „La Défense“ plėtros etapas įvyko 1990 m., tačiau šiuo metu vėl ruošiamasi didelio masto statyboms.

Pastatai

Visi pirmosios kartos dangoraižiai buvo labai panašūs ir nesiekė 100 m aukščio. Pirmasis biurams skirtas 109 m aukščio dangoraižis „Tour Nobel“ pastatytas 1966 m. 1988 m. jis buvo renovuotas, pervadintas į „Tour Initiale“ ir stovi iki šiol. Aukščiausias verslo centro „Tour Total“ dangoraižis pastatytas 1985 m., jis siekia 187 m ir visame Paryžiuje nusileidžia tik Monparnaso dangoraižiui (210 m). Šiuo metu verslo centre iš viso yra 72 plieno bei stiklo statiniai, iš kurių 14 – aukštesni nei 150 metrų. 
Įspūdingas La Défense statinys – „Grande Arche“ (Didžioji Arka). Šį projektą inicijavo Prancūzijos prezidentas F. Miteranas. Jis norėjo pastatyti Paryžiaus Triumfo arkos XX a. moderniąją versiją. Monumentas skirtas įamžinti humaniškumui ir jo idealams, o ne karo pergalėms, kaip ankstesnis variantas. Arkos statyba prasidėjo 1982 m. ir truko iki 1990 m. „Grande Arche“ yra beveik idealios kubo formos – jos aukštis siekia 110 m, plotis - 108 m. Pastato šonuose įsikūrę biurai, o viršuje įrengta apžvalgos aikštelė. Modernioji Triumfo arka stovi vienoje linijoje su senąja Paryžiaus Triumfo arka ir su kitais Paryžiaus monumentais sudaro istorinių paminklų liniją („Axe historique“).
Pranas Šmotelis

Biografija

Stalius. Tarnaudamas Rusijos imperijos kariuomenėje, 1912 m. baigė pradžios mokyklos kursą. 1917 m. birželio 7 d. dalyvavo pirmajame lietuvių karininkų suvažiavime Peterburge. Sugrįžęs į Lietuvą dirbo Alsėdžių valsčiaus taryboje, švietimo ir kultūros komisijose.
1921 m. lapkričio 25 d. – 1922 m. lapkričio 13 d. Steigiamojo Seimo atstovas vietoje Klemenso Skabeikos. Priklausė Lietuvos valstiečių sąjungos frakcijai, įėjusiai į Lietuvos socialistų liaudininkų demokratų partijos ir Lietuvos valstiečių sąjungos bloką. Po 1922 m. grįžo į gimtinę, dalyvavo steigiant ūkines ir kooperatines bendroves Alsėdžiuose.
Vilniaus elektros skaitiklių gamykla

Vilniaus elektros skaitiklių gamykla – elektros prietaisų (daugiausia skaitiklių) gamykla, veikusi Vilniuje 1948–2009 m.

Istorija

Gamykla įkurta amatų mokyklos vietoje. Seniau šioje vietoje buvo Lipskio alaus ir spirito gamykla, tarpukariu – technikos gimnazija. Gamykla savo darbą pradėjo 1948 m. spalio 14 d. Pagrindinė produkcija – buitiniai elektros skaitikliai, eksportuoti į 50 šalių. 1964 m. gamykloje pradėta gaminti klavišinė skaičiavimo mašina „Vilnius“, 1966 m. gamykloje suprojektuota elektroninė skaičiavimo mašina „Rasa“ (gaminama nuo 1968 m.). 1973 m. pradėta gaminti trečios kartos elektroninė skaičiavimo mašina „Iskra 1122“ su mikrointegralinėmis schemomis, skaičiavimo rezultatus išvedanti į elektroninį vamzdį, bei informacinė-kontrolinė sistema pramoninei elektros energijos apskaitai ir valdymui. Be skaitiklių ir skaičiavimo mašinų gamykloje buvo gaminami virtuvės rinkiniai, šviestuvai ir automobiliniai posūkių signalizatoriai. 
1995 m. pradėta įmonės privatizacija, pasibaigusi 2001 m. 2002 m. įmonė reorganizuota į bendrovę „Vilskaitas“, kuri bankrutavo 2009 m. 2012 m. Vilniaus miesto savivaldybės taryba patvirtino projekto, pagal kurį buvusioje gamyklos teritorijoje bus pastatytas gyvenamųjų namų kvartalas, nuostatas. 
Gamyklos darbuotojų patogumui 1962 m. buvo atidarytas 8 troleibusų maršrutas Černiachovskio aikštė (dabar – Vilniaus ir Tilto gatvių sankryža) – Vilniaus elektros skaitiklių gamykla. 2000 m. linija tarp Katedros aikštės ir gamyklos likviduota.
WDB Kaunas

Istorija

Komanda įkurta 1993 m. Sugebėjo per vieną sezoną iš II lygos iškopti į I lygą.
Antrojo sezono viduryje, 1994 m. pabaigoje, klubas iširo. Jo vietą lygoje perėmė FBK Kaunas-2.
Niufaundlando svaras

Žetonai

1841-1860 m. kelios privačios kompanijos kaldino apyvartoje naudotus žetonus – 1 fartingo (¹⁄₄ penso) ir ¹⁄₂ penso).

Banknotai

1854 m. Union Bank of Newfoundland išleido 1 svaro banknotus. Nuo 1857 m. to paties nominalo banknotus leido ir Commercial Bank of Newfoundland. Abu bankai leido svarų banknotus net ėmus naudoti apyvartoje Niufaundlando dolerius. Po 1880 m. šie bankai leido jau dolerių banknotus.
Amar'e Stoudemire

Karjera

2010 m. liepos 8 d. pasirašė penkerių metų kontraktą su New York „Knicks“ klubu. 
2016 m. rugpjūčio pradžioje pasirašė dviejų metų sutartį su Izraelio Jeruzalės „Hapoel“ klubu, su kuriuo tapo Izraelio čempionu. 2017 m. rugsėjo 1 d. paskelbė jog baigia profesionalaus krepšininko karjerą.
2018 m. pavasarį, būdamas 35 metų amžiaus, paskelbė, kad autšaukia savo pasitraukimą iš krepšinio, ir bandys sugrįžti į NBA lygą. Tam neįvykus, 2018 m. rugsėjo 24 d., sugrįžo į Jeruzalės „Hapoel“ klubą, 2018-2019 m. sezone rungtyniaujantį FIBA Čempionų lygoje.
David Bruhn

Biografija

Gimė 1727 m. rugsėjo 30 d. Klaipėdoje, pirklio šeimoje. Studijavo Karaliaučiuje ir Halėje prižiūrimas Siegmund Jakob Baumgarten. Nuo 1750 m. dirbo mokytoju Berlyno Köllnisches Gymnasium. 1754 m. tapo Berlyno Marijos bažnyčios diakonu, vėliau arkidiakonu. Šioje bažnyčioje dirbo iki savo mirties 1782 m. balandžio 27 dieną. Prisidėjo prie Johann Samuel Diterich 1765 m. išleistų liturginių tekstų ir maldų.
Santa Isabelė (sala)

Santa Isabelė yra ilgiausia iš Saliamono Salų ir didžiausia sala Isabelės provincijoje. Salos ilgis siekia apie 200 km, plotis 22 km, plotas 2999 km².
Šuazelis yra vakaruose, Malaita yra rytuose, Ramusis vandenynas – šiaurėje, o Gvadalkanalis pietuose.
Aukščiausias kalnas saloje yra Sasaris (1220 m). Maruto upė teka iš to kalno į vandenyną prie Hofio. Administracinis centras yra Buala, kur yra aerouostas. Kitas svarbus salos kaimas yra Samasodu.

Istorija

Pirmi europiečiai saloje buvo ispanai, vadovaujami Álvaro de Mendaña de Neira, kurie 1568 m. čia apsistojo, kad pastatytų valtis gretimų salų žvalgybai. Jie labai greitai įsivėlė į konfliktus su vietiniais.
Neradę aukso, aptikę mažai maisto ir sutikę priešiškus gyventojus, ispanai persikėlė į Honiarą Gvadalkanalyje. Jų kolonija išmirė.
XIX a. Santa Isabelės gyventojai kentėjo nuo europiečių, kurie grobė vietinius darbams plantacijose. XX a. pradžioje saloje išplatinta krikščionybė.
Ašfordas

Istorija

Gyvenvietę 893 m. saksų karaliaus žemėse įkūrė nuo vikingų antpuolių bėgę gyventojai. Miesto pavadinimas anglų kalba reiškia „uosių brasta“, nors 1086 m. „Paskutiniojo teismo knygoje“ dar minimas saksišku pavadinimu Essetesford. 1243 m. Ašfordui leista rengti gyvulių turgus. XIII–XIV a. buvo keramikos amatų centru. 1616 m. čia gimė žymus anglų matematikas Džonas Volisas. Dėl savo transporto mazgo reikšmės, Ašfordas buvo intensyviai bombarduojamas per I pasaulinį karą.